กรมเจ้าท่า ตรวจเข้มความปลอดภัยทางน้ำรับวันหยุดทั่วประเทศ เน้นย้ำผู้ประกอบการ เรือต้องปลอดภัยอยู่ในสภาพพร้อมใช้งาน นักท่องเที่ยวต้องสวมใส่เสื้อชูชีพทุกครั้ง
นายสรพงศ์ ไพฑูรย์พงษ์ รองปลัดกระทรวงคมนาคม รักษาการอธิบดีกรมเจ้าท่า เปิดเผยว่า ได้กำชับเน้นย้ำเจ้าหน้าที่ให้ปฏิบัติตามมาตรการเพื่อความปลอดภัย เนื่องจากประชาชนและนักท่องเที่ยวเดินทางท่องเที่ยวเป็นจำนวนมาก รวมทั้งประกาศแจ้งเตือนให้ใช้ความระมัดระวังในการเดินเรือและใช้เรือ โดยเคร่งครัด พร้อมขอความร่วมมือและเน้นย้ำประชาชนทุกท่าน เรื่องการสวมใส่เสื้อชูชีพขณะโดยสารเรือ เพื่อป้องกันการเกิดอุบัติเหตุทางน้ำ โดยกำชับให้กรมเจ้าท่า ในส่วนภูมิภาคที่ 1 - 7 ตรวจตราความปลอดภัยทางน้ำ ท่าเรือปลอดภัย เรือปลอดภัย คนปลอดภัย ซึ่วสำนักงานเจ้าท่าภูมิภาคที่ 6 สาขาจันทบุรี ดำเนินการตรวจตรา ปราบปราม ในพื้นที่จังหวัดจันทบุรี ตรวจเรือจำนวนทั้งสิ้น 20 ลำ พบผู้กระทำผิดตามมาตรา 9 ใช้เรือไม่ได้รับใบอนุญาตใช้เรือ จำนวน 1 ลำ ได้ดำเนินการเปรียบเทียบปรับ พร้อมชี้แจงให้เจ้าของเรือรับทราบถึงข้อกฎหมาย และให้ดำเนินการให้ถูกต้องภายใน 7 วันด้านสำนักงานเจ้าท่าภูมิภาคสาขาชลบุรีและสาขาตราด จัดเจ้าหน้าที่ประจำท่าเทียบเรือต่างๆ เพื่ออำนวยความสะดวกและดูแลความปลอดภัยให้กับประชาชนและนักท่องเที่ยว อาทิ เกาะลอย - เกาะสีชัง จังหวัดชลบุรี โดยรวมยอดจำนวนผู้โดยสารไปกลับจากท่าเรือ 1,124 คน และท่าเทียบเรือกรมหลวงชุมพรฯ ท่าเทียบเรือเฟอร์รี่ บริษัท เกาะช้างอินเตอร์เนชั่นแนล ท่าเทียบเรือแหลมศอก ท่าเทียบเรือบางเบ้า จังหวัดตราด รวมยอดจำนวนเที่ยว 107 เที่ยว จำนวนผู้โดยสาร 7,845 คน พร้อมกำชับให้เจ้าของเรือ ผู้ควบคุมเรือ ตรวจสภาพอุปกรณ์ประจำเรือ แพชูชีพ พวงชูชีพ เสื้อชูชีพให้พร้อมใช้งาน ห้ามบรรทุกผู้โดยสารเกินกว่าที่ได้รับอนุญาต และปฏิบัติตามกฎหมายอย่างเคร่งครัด ทั้งนี้ หากประชาชนท่านใดพบเห็นเหตุการณ์ความไม่ปลอดภัยทางน้ำ สามารถโทรแจ้งสายด่วนกรมเจ้าท่า 1199 ได้ตลอด 24 ชั่วโมง